6.โครงการในอนาคต

สืบเนื่องจากสภาวะเศรษฐกิจในปัจจุบัน ยังไม่เอื้ออำนวยให้บริษัทฯขยายงานในธุรกิจอื่นๆเพิ่มได้
ดังนั้นโครงการหรือแผนงานภายในระยะเวลา 1-2 ปีข้างหน้าของบริษัทฯ
จึงยังคงเป็นการปรับปรุงการประกอบกิจการเดิมให้มีผลประกอบการที่ดีขึ้น
และขยายฐานของลูกค้าในตลาดศูนย์เช่า และขายขาดให้มากขึ้น
รวมถึงการพัฒนาระบบการปฏิบัติงานภายในให้เป็นมาตรฐานสากล ตามรายละเอียดดังนี้

-   สืบเนื่องจากภาวะเศรษฐกิจที่ซบเซาอย่างต่อเนื่อง ส่งผลให้ศูนย์วีดีโอมีรายได้ลดลง ดังนั้นในปี
    2546 นี้ CVDI
    จึงได้ลดจำนวนภาพยนต์ที่จัดส่งให้ศูนย์เช่าวีดีโอทั่วประเทศจากประมาณเดือนละ 60 ม้วน เป็น
    50 ม้วน เพื่อให้ศูนย์วีดีโอโดยเฉพาะศูนย์วีดีโอระดับกลาง และเล็กสามารถยืนหยัดอยู่ได้
    ซึ่งจะส่งผลให้บริษัทฯ สามารถเพิ่มจำนวนลูกค้าระดับกลาง และเล็กได้มากขึ้น
    โดยการสรรหาภาพยนตร์ที่เป็นที่ต้องการของตลาด และกลุ่มลูกค้าอย่างแท้จริง
    แต่อย่างไรก็ตาม CVDI
    ก็ยังคงความหลากหลายของผลิตภัณฑ์ไว้เพื่อให้สอดคล้องกับความต้องการของลูกค้าทุกกลุ่มเช่นเดิม
    โดยการจัดทำวีดีโอให้ครบวงจร คือ มีทั้งภาพยนตร์เมเจอร์ของฮอลลีวู้ด
    ภาพยนตร์การ์ตูนเมเจอร์ ภาพยนตร์จีนชุดสากล ภาพยนตร์จีนชุดกำลังภายใน
    ภาพยนตร์จีนม้วนเดียวจบ ภาพยนตร์ไทย ภาพยนตร์เกาหลี
    และภาพยนตร์ต่างประเทศจากค่ายอิสระ

-   ในปี 2546 CVDI ยังคงให้ความสำคัญกับกลยุทธ์ด้านการตลาด
    โดยมุ่งเน้นในด้านนโยบายราคาที่ประสบความสำเร็จมาแล้วในระดับหนึ่ง
    เพื่อแก้ไขปัญหาสินค้าละเมิดลิขสิทธิที่มีการลักลอบผลิตได้ง่าย
    และวางจำหน่ายเป็นจำนวนมากในปัจจุบัน โดยการลดราคาสินค้าของตลาดศูนย์เช่าลง
    ภาพยนตร์เกรด A ซึ่งเป็นภาพยนตร์ที่เข้าฉายทั้งในต่างประเทศ และในเมืองไทย
    ลดราคาลงเหลือ 300 บาท ภาพยนตร์เกรด B และ เกรด C
    ซึ่งเป็นภาพยนตร์ที่เข้าฉายในต่างประเทศ แต่ไม่เข้าฉายในเมืองไทย ลดราคาลงเหลือ 280
    บาท และ 220 บาท ตามลำดับ

  นอกจากนี้ยังมีการจำหน่ายสินค้าในราคาพิเศษ ซึ่งทาง CVDI
  จะเลือกภาพยนตร์ชั้นนำบางเรื่องมาจำหน่ายในราคาพิเศษ เช่น
  เลือกภาพยนตร์ที่ทำรายได้สูงเกิน 100 ล้านเหรียญสหรัฐ
  เป็นภาพยนตร์ที่เข้าฉายทั้งในต่างประเทศ และในประเทศ เดือนละ 3-4 เรื่อง มาทำโปรโมชั่น
  ในราคาขายปลีกแผ่นละ 190 บาท(รวมภาษีมูลค่าเพิ่ม)
  และออกวางจำหน่ายพร้อมกันทั้งในส่วนของการจำหน่ายให้ศูนย์เช่า และตลาดขายขาด

  ทั้งนี้เพื่อเป็นการกระตุ้นยอดขายและแข่งขันกับตลาดสินค้าละเมิดลิขสิทธิ ซึ่ง CVDI
  มั่นใจว่าการปรับราคาครั้งนี้จะเป็นประโยชน์ต่อผู้บริโภคมากขึ้นเนื่องจากได้สินค้าที่มีลิขสิทธิ์ถูกต้อง
  มีคุณภาพดี และราคาถูก

-   เนื่องจากบริษัทฯ เล็งเห็นความสำคัญของการสื่อสารผ่านระบบอินเตอร์เน็ต
    ซึ่งกำลังได้รับความนิยมเป็นอย่างมากในปัจจุบัน
    เพราะผู้ใช้บริการสามารถรับรู้ข่าวสารข้อมูลได้ทันทีที่ต้องการ ทุกเวลา
    ไม่ว่าจะอยู่ในส่วนใดของโลกก็ตาม ดังนั้นในเดือนมกราคม 2546 บริษัทฯ
    ได้เปิดให้บริการข้อมูลทางอินเตอร์เน็ตอย่างเป็นทางการ ภายใต้เว็บไซต์ชื่อ http:\\
    www.cvdgroup.com ซึ่งผู้ใช้บริการจากทั่วทุกมุมโลกสามารถเข้ามาเยี่ยมชมเว็บไซต์
    เพื่อรับรู้ข่าวสารต่างๆ ในแวดวง Home Entertainment เช่น
    รายชื่อและเรื่องย่อของภาพยนตร์ที่ออกจำหน่าย/ให้เช่า อยู่ในขณะนี้
    รายชื่อภาพยนต์ขายดี/นิยมเช่าประจำสัปดาห์ US Box Office ประวัติ
    และข้อมูลที่สำคัญต่างๆ ที่เกี่ยวกับบริษัท เป็นต้น

-   ในปัจจุบัน ภาครัฐมีการปราบปรามสินค้าละเมิดลิขสิทธิอย่างเข้มงวด และจริงจัง
    รวมทั้งจะมีกฏหมายควบคุมการผลิตผลิตภัณฑ์วีดีโอซีดี ออกมาบังคับใช้ในอนาคตอันใกล้
    ซึ่งจะช่วยแก้ไขปัญหาสินค้าละเมิดลิขสิทธิให้บรรเทาลงได้ และบริษัทคาดว่านโยบาย
    และการปราบปรามของภาครัฐที่เข้มงวดขึ้นดังกล่าว จะส่งผลดีต่อบริษัท กล่าวคือ
    ทำให้ยอดขายของบริษัทเพิ่มขึ้น เนื่องจากส่วนแบ่งตลาดของสินค้าละเมิดลิขสิทธิที่ลดลงนั่นเอง

ความคืบหน้าของโครงการในปีก่อน

-   จากการที่ CVDI ซึ่งเป็นบริษัทในเครือของบริษัทฯได้เข้าร่วม
    “โครงการพัฒนาที่ปรึกษาระบบคุณภาพ ISO 9000”
    กับสำนักงานพัฒนาวิทยาศาสตร์และเทคโนโลยีแห่งชาติ(สวทช.)
    ซึ่งเป็นหน่วยงานของรัฐที่ให้การสนับสนุนบริษัทขนาดกลางและขนาดเล็ก
    ในการพัฒนามาตรฐานการทำงานเพื่อให้ได้รับการรับรองระบบคุณภาพมาตรฐาน ในปี 2544
    โดยมีวัตถุประสงค์เพื่อให้บริษัทฯสามารถดำเนินงานเป็นมาตรฐานสากล
    ตามระบบบริหารคุณภาพ ISO 9000
    ทั้งยังมีเป้าหมายให้ได้รับการรับรองจากหน่วยงานรับรองมาตรฐาน ISO
    อย่างเป็นทางการด้วยนั้น

  ปัจจุบันบริษัท ผ่านการตรวจสอบรับรองจากสถาบัน RWTUV
  และได้รับการรับรองคุณภาพมาตรฐานสากล ISO 9001:2000 อย่างเป็นทางการจาก
  Rheinisch – Westfalischer TUV ประเทศเยอรมนี เมื่อวันที่ 13 มิถุนายน 2545
  ที่ผ่านมา
  ซึ่งเป็นสิ่งที่รับประกันให้ลูกค้ามีความมั่นใจในระบบการจัดการคุณภาพและการบริการของบริษัทฯ
  ได้เป็นอย่างดี